Sâmbătă, 16 martie, de la ora 19:00, la TVR 1, ați putut urmări noi subiecte interesante la "Teleenciclopedia". Emisiunea este în reluare luni, 18 martie, de la ora 00:15, la TVR 1.
Henri Rousseau (ep.2)
Ironizat pentru pictura sa "naivă", Henri Rousseau – poreclit Le Douanier, adică Vameșul – a fost apărat cu vădită simpatie de artiștii moderniști, unul dintre aceştia fiind poetul Guillaume Apollinaire: "Rousseau era conștient de forța sa. O dată sau de două ori, a spus că era cel mai grozav pictor al vremii. Și este posibil ca, în multe privințe, să fi avut dreptate. În tinerețe i-a lipsit educația artistică. Așa că, mai târziu, când a decis să picteze, a studiat marii maeștri cu pasiune și este, practic, singurul dintre cei moderni care le-a ghicit secretele."
Colaboraționism și Rezistență în Franța (ep.5)
În primăvara lui 1944, Miliția își întărește rândurile cu noi "absolvenți" pregătiți să anihileze luptătorii clandestini, din ce în ce mai îndrăzneți. Unitatea paramilitară Franc-Garde, identificase, pe platoul Vassieux, un refugiu de bază al Rezistenței. Astfel că, la 15 aprilie 1944, 25 de vehicule invadează comuna Vassieux-en-Vercors. Urmează opt zile de hăituire a localnicilor, operațiunea culminând cu incendierea fermelor și execuția a trei dintre membrii Rezistenței. Departe de a se descuraja, maquisarzii din Vercors pun la cale o lovitură de stat și, la 3 iulie 1944, instaurează Republica – abrogată în urmă cu 4 ani, la 10 iulie, când Adunarea Națională acorda puteri dictatoriale mareșalului Pétain.
Instrumente muzicale (ep. 2)
Trăim într-un mediu extrem de gălăgios, pentru că orice obiect care vibrează poate produce sunete. Nu există liniște absolută, nicăieri și niciodată. În natură, nu le auzim diferențiate, ci combinate, câteodată în mod plăcut. Compozitorii au găsit inspirația în această "muzică" spontană, cel mai grăitor exemplu fiind, probabil, seria Anotimpurile, scrisă de Antonio Vivaldi în secolul al XVIII-lea. Concertele evocă ploaia, șuieratul viscolelor, arșița verii, bucuria renașterii naturii…
Ecosisteme: Pantanal (ep.3)
Anual, în luna octombrie, Pantanal recapătă, gradual, aspectul ce i-a dat numele portughez: "mulțime de mlaștini întinse". Metamorfoza este favorizată de terenul perfect plat, situat la 1.500 km de Oceanul Atlantic, între 80 și 150 de metri deasupra nivelului mării. Apele, umflate cu aproape cinci metri de precipitațiile din pădurea amazoniană, transformă regiunea în cea mai vastă mlaștină din lume.
***
Producător: OANA HAŞEGAN
Redactori: Ioana Dimoftache, Viviana Roșca